
מישיבת ועדת הכספים

<סדר היום:>
<סעיפים 13(7) עד (9), 13(11), 14(ד) (שומה לפי מיטב השפיטה) (מ/951)>
נכחו:

<חברי הוועדה:> 
משה גפני – היו"ר
מיקי לוי

רחל עזריה

רועי פולקמן

<מוזמנים:> 
	משה אשר
	–
	מנהל רשות המיסים, משרד האוצר

	זאב פורת
	–
	סמנכ"ל גבייה ואכיפה, משרד האוצר

	ג'ק בלנגה
	–
	סגן נשיא, לשכת רואי החשבון בישראל

	מיטל שחר
	–
	ממונה על פורום מיסים, לשכת עורכי הדין

	יוסי אלישע
	–
	יו"ר פורום מיסים, לשכת עורכי הדין

	ירון גינדי
	–
	נשיא לשכת יועצי המס, לשכת יועצי המס

	חזקיה ישראל
	–
	התאחדות התעשיינים

	חניתה חפץ
	–
	לוביסטית (פוליסי), מייצגת את לשכת רו"ח, נשיאות הארגונים הכלכליים


<ייעוץ משפטי: >
שגית אפיק
אייל לב ארי
<מנהל הוועדה:>
טמיר כהן
<רישום פרלמנטרי:>
הדס צנוירט
<סעיפים 13(7) עד (9), 13(11), 14(ד) (שומה לפי מיטב השפיטה) (מ/951)>
<היו"ר משה גפני:>
בוקר טוב, אני מתכבד לפתוח את הישיבה. אנחנו עוברים לסעיף הבא. על סדר-היום: שומה לפי מיטב השפיטה. 
חבר הכנסת מיקי לוי הציע הצעת פשרה בעניין הזה. אני קיבלתי אותה. אני הבנתי שרשות המסים גם קיבלה, ואחרי זה הבנתי שחזרתם בכם. אני מציע שתחזרו עוד פעם מהחזרה, ונאשר את זה וזהו.

<יוסי אלישע:>
אם יוכלו להסביר לנו מה הפשרה שהוצעה, ואיפה זה עומד. זה נוסח המסמך שעומד לפנינו?
<היו"ר משה גפני:>
כן. זאת הצעת מיקי לוי.
<יוסי אלישע:>
אז נושא של הארכת תקופת ההתיישנות לארבע שנים יורד מהפרק?

<מיקי לוי (יש עתיד):>
3 פלוס 1 כל שנה פעם אחת, לאורך- - -

<היו"ר משה גפני:>
לא משנים את המצב הקיים.

<שגית אפיק:>
יישאר המצב הקיים, 3 פלוס 1, כאשר אחת לשנה הם יוכלו לפתוח או לגבי כל השנה או לגבי סוגיה אחת.

<יוסי אלישע:>
איפה כתוב, העניין של פעם בשנה?

<משה אשר:>
לא הסכמנו על זה.
<מיקי לוי (יש עתיד):>
זה לא התקבל. ממילא יש לך הזכות ל-4, אז למה אתה מגיש?

<משה אשר:>
לא. אתה פותח את התיק – מה פוטנציאל השומה – זאת השאלה. 

<מיקי לוי (יש עתיד):>
יש לך האפשרות כמנהל, לאשר פלוס 1? אתה רוצה שברגע שהוא נפתח, יהיה לך אישור לארבע שנים.

<משה אשר:>
זהו, בלי תוספת של עוד אחד. ארבע.

<מיקי לוי (יש עתיד):>
אני בצד שלכם כל הזמן – אתם יודעים את זה – אבל איפה באמת סיום ההליך?

<משה אשר:>
ארבע שנים. רוב מדינות העולם נמצאות במתחם הזה.

<מיקי לוי (יש עתיד):>
רוב מדינות העולם – אני לא בדקתי.
<יוסי אלישע:>
אדוני היושב-ראש, רוב מדינות העולם המערביות לא נמצאות במתחם הזה, הזמן אפילו קצר. אנחנו מדברים על פרק זמן מאוד ארוך. אם ניקח את שנת 2011, זה אומר שבשנת 2016 עושים שומה ל-2011 - זה חמש, זה יכול להגיע לשש ושבע שנים. יש עניין סופיות הדיון, יש עניין של ריבית, 4% הצמדה, שהיא ריבית מאוד גבוהה לחובות כל כך ישנים. אנחנו גם בעד הצעת הפשרה, מן הסתם.

<היו"ר משה גפני:>
בבקשה. 

<חזקיה ישראל:>
אנחנו מתנגדים להארכה, בגלל העובדה שאנחנו רוצים תנאי ודאות. שלוש שנים זה פקר זמן סביר.
<מיקי לוי (יש עתיד):>
אבל בחוק יש לו כבר עכשיו 3 פלוס 1.
<חזקיה ישראל:>
צריך לעשות איזה מנגנון, כדי שזה יהיה פלוס 1.
<מיקי לוי (יש עתיד):>
זה נכון.

<חזקיה ישראל:>
אבל ככה זה שלוש שנים. אנחנו רוצים תנאי ודאות, ולא להאריך תנאי תשלום.
<היו"ר משה גפני:>
טוב. בבקשה. נביא את זה להצבעה, ונחליט. צריך להקריא? בבקשה.
<יוסי אלישע:>
אדוני, אם זה עובר להקראה, גם יש עניין התחולה. התחולה בסעיף, כפי שמנוסח בהצעת החוק, היא משנת 2011.

<שגית אפיק:>
לזה הם הסכימו – אני חושבת – שלא יהיה רטרואקטיבית, כבר בישיבה הקודמת. אנחנו גם העלינו את זה. נדמה לי שזה ברור שלא יהיה רטרואקטיבית.

<היו"ר משה גפני:>
בבקשה.

<ג'ק בלנגה:>
שלום, אני ג'ק בלנגה, מלשכת רואי חשבון - גם עורך דין וגם רואה חשבון. לנושא הארכת תקופת ההתיישנות, אם מצביעים על זה, רצינו לבקש שני דברים: מאחר שבעצם רשות המסים רוצה לבדוק יותר דוחות – זו הסיבה העיקרית שהיא מבקשת שנה נוספת – אנחנו מבקשים ש-90 ימים לפחות לפני סוף תקופת ההתיישנות, שיודיעו לנישום שהוא נכנס לביקורת; לא שיבואו ביום האחרון, ויכניסו את התיק לביקורת בסוף ארבע השנים. כלומר חייבת לצאת הודעה לנישום 90 ימים לפני סוף תקופת ההתיישנות בנושא.

אנחנו מבקשים דבר נוסף, מאחר שרשות המסים מצהירה כל הזמן ש-80% מהתיקים לא נבדקים כל ארבע שנים, של-20% מהתיקים יינתן שומות 01 במסגרת החוק, כלומר שהמדינה תיתן- - -

<היו"ר משה גפני:>
הבנתי. מה אתם אומרים?

<משה אשר:>
לגבי הנושא של תוך איזה פרק זמן אתה מתחיל את הליך הביקורת – כמובן, כל תיק, לפי העניינים שיש בו. יש תיקים קטנים, פשוטים, ואז לוחות הזמנים – הביקורת – הם הרבה יותר קצרים, ויש תיקים כבדים, שלפעמים גם שלושה חודשים לוקח לעשות הליך שומה בהם. זה תיקי ענק. לוקח אפילו חצי שנה ויותר, אפילו שלב ראשון. לכן קשה לקבוע מסמרות לכאן ולאן. אנחנו בנהלים פנימיים נבחן את הבקשה, ונראה עם קריטריונים או עם הנחיות למשרדים, לפי סוגי התיקים, אבל כמובן, זה לא עניין של חוק.

נושא של אישור שומות 01, בלי קשר לחקיקה הזאת התחלנו במהלך שערן המשנה מוביל אותו בחטיבה הכלכלית, שבו אנחנו על ספך חיתוכים שלנו במחשב, על סמך הדיווחים וההתנהלות של הנישום כלפי הרשות, נשדר בצורה מקוונת, ממוכנת את השומה שלו כשומה מאושרת. זה פרויקט שנמצא בפילוט, אוטוטו נצא עם הגל הראשון של הדברים.
<היו"ר משה גפני:>
אומר מנהל רשות המסים, ששני הדברים שהעלית נמצאים למעשה בפעולה – אחד מהם; השני הוא פיילוט, ונעקוב אחרי זה. אין טעם לשים את זה בחקיקה ראשית. לא חושב שזה נכון. אני מקבל את דבריך, מנהל רשות המסים. אני מבקש להקריא את הסעיף, כפי שהציע מיקי לוי.

<משה אשר:>
ברשותך, לא הבנו - מה מיקי הציע?

<מיקי לוי (יש עתיד):>
3 פלוס 1 פעם בשנה.

<משה אשר:>
מה זה אומר?

<שגית אפיק:>
יישאר המצב הקיים של 3 פלוס 1, אבל תהיה לך אפשרות לפתוח לגבי סוגיה אחת. שומה חלקית תינתן לך.

<משה אשר:>
למה אנחנו מערבבים בין תקופת השומה לשומה החלקית? אלה שני נושאים נפרדים, הם לא קשורים אחד בשני. אנחנו לא צריכים לערבב אותם.

<שגית אפיק:>
אבל הבאתם אותם ביחד.

<מיקי לוי (יש עתיד):>
זה בא באותה כפיפה.

<משה אשר:>
התכוונת לשומה חלקית או לתקופת השומה? אלה דברים שונים. הם חיים בנפרד.

<מיקי לוי (יש עתיד):>
קודם כל, הבאת אותם בכפיפה אחת. מזל שיש כאן יועצת משפטית שתגיד לך את זה.

<משה אשר:>
אבל אלה דברים שונים. אפילו לא התחלנו לעשות דיון על השומה החלקית.

<היו"ר משה גפני:>
קיימנו בדיון הקודם.

<שגית אפיק:>
בדיון הקודם. הוא הביא את ההצעה אחרי הדיון הקודם.

<היו"ר משה גפני:>
אם אתם חושבים שאנחנו יושבים פה כל הזמן ודנים – אתם טועים בעניין הזה. לא חשוב. רציתי להגיד משהו, ועצרתי את עצמי. כל ההתנהלות של הממשלה על כל הנושאים – לא רק בנושא רשות המסים. אני יושב פה עם חוק ההסדרים – אני בכלל לא יודע, לאן אני הולך אתו. הכול בסדר.

אנחנו קיימנו דיון על הנושא הזה. הבאתי אותו, כי הבנתי שיש הצעת פשרה. אם אין הצעת פשרה, אני מוריד את זה מסדר-היום. אתם הבאתם שני דברים.
<משה אשר:>
אסביר.

<היו"ר משה גפני:>
אל תסביר. הסברת כבר. הסברת לוועדה. כל חברי הוועדה דיברו נגד, להוציא אולי אחד.
<רחל עזריה (כולנו):>
זה לא תיאור מדויק. כל הארגונים דיברו נגד. חברי הוועדה- - -
<משה אשר:>
למה הסכמנו.

<רחל עזריה (כולנו):>
היה פה רוב אופוזיציה. זה לא נכון. אתה אומר שלא היה רוב.

<היו"ר משה גפני:>
הלוואי ובקואליציה היו כמו מיקי לוי. הלוואי ובקואליציה היו כמו מיקי לוי. הובא החוק הזה, שקודם כל, הוא דיבר על זה שאפשר לפתוח את זה בפרוסות, כלומר הנישום בכלל יכול, כל רבע שעה יכול לקבל איזו פרוסה אחרת. זה היה דבר אחד.

דבר שני, מ-3 פלוס 1 העברתם את זה ל-4. המשמעות של זה היא משמעות פשוטה – הנישום הופך להיות עכשיו בבעיה מאוד אי-ודאית למה שאתם הולכים לעשות לו. כל חברי הוועדה דיברו נגד, להוציא את רחל עזריה – כולם דיברו נגד, באופן חמור. מיקי לוי בשבילי הוא יותר מקואליציה בסוגיות האלה. יש דבר שהוא בעיניי אופוזיציה – אבל זה ויכוח אחר. בדברים האלה הוא הולך אתכם. הוא הציע הצעת פשרה. אפילו לא הקשבתי לה. אמרתי: מיקי לוי מציע הצעת פשרה – אני מקבל אותה. הוא היה סגן שר האוצר, הוא מכיר את הסוגיה הזאת. אלה דברים חמורים. הוא מציע הצעת פשרה, אומר כך: אתם רוצים פרוסות – תקבלו פרוסות, אבל שזה יהיה אחת לשנה – לא כל חצי שנה תטרטרו מישהו. והוא אומר: האמת היא שאם תעשו פרוסות, באמת הייתם צריכים להוריד את המועד. הייתם צריכים לקבוע שזה לא יהיה 3 פלוס 1 אלא יהיה שנתיים. זאת האמת. זה מה שאני הייתי אומר.

הרי מה התוצאה, רחל, שתדעי – התוצאה תהיה, שאם את תהיי נישום, יבואו אליך עם ארבע שנים, ובתוך ארבע השנים כל רגע יביאו איזו פרוסה אחרת. הרי יוכלו לעשות את זה. החוק מאפשר. מיקי לוי אומר: בסדר, פרוסות. אתם רוצים להגיע ליותר תיקים - אני מסכים. אני חושב שצריך לעזור לכם בעניין הזה, אבל יש גבול לאיזון שבין הדברים. משאירים 3 פלוס 1. לא מורידים ל-2. היה צריך להוריד לשנתיים, אם היינו בני אדם. משאירים 3 פלוס 1, ואומרים שהפרוסות יהיו אחת לשנה. מה רע בהצעה הזאת? אני נגדה, אבל אני אצביע בעדה. בבקשה. פותחים את הדיון מחדש. לא, אני לא מסכים לזה. אני מכבד אותך, אז אני מאפשר לך להגיד. הדיון התקיים כבר.
<משה אשר:>
מה שאמרנו, כחלק מפרויקט מאוד גדול של העמקת גבייה וביקורת עמוקה יותר ויעילה של הרשות, הבאנו בנושא הזה שתי הצעות: אחת, להגדיל את תקופת השומה משלוש שנים לארבע שנים מתום שנת המס – זה פרמטר אחד – וגם בדקנו את עצמנו  במדינות העולם, וראינו שרוב מדינות העולם - בערך 70% מהמדינות שבדקנו – נמצאות בארבע וחמש שנים מתום שנת המס, אז מצאנו- - - 

<היו"ר משה גפני:>
כמו במע"מ.

<משה אשר:>
במע"מ זה חמש שנים מהדוח התקופתי שהוגש. זה פן אחד.

בפן השני, אמרנו: אנחנו רוצים עכשיו לפתח שיטת הפעלה חדשה, נוספת, מעבר לשומה המלאה שיש לנו בתיק הקיים. 

<היו"ר משה גפני:>
פרוסות.

<משה אשר:>
כן. מכיוון שאנחנו לא מגיעים בכל התיקים.

<היו"ר משה גפני:>
אמרת את זה.

<משה אשר:>
אז אמרנו: אנחנו רוצים לאפשר לגשת להרבה יותר תיקים, אבל עם סוגיה אחת, שתיים, שתוגדר מראש. באותם מקרים יודיעו לנישום שאנחנו פותחים בביקורת בנקודה מאוד ספציפית – 1, 2, 3, לפי העניין, מוגדרת מראש, ואז נרצה לעשות שומה רק לעניין הזה. כמובן, לא נבדוק את כל התיק, לא נשקיע את כל המאמצים, וכך נגיע ליותר תיקים.

<היו"ר משה גפני:>
מה הבעיה בהצעה של מיקי?

<משה אשר:>
ההצעה הזאת לא פותרת את הסוגיה הראשונה; היא משאירה את תקופת השומה כמות שהיא. אנחנו רוצים להגדיל את תקופת השומה.

<היו"ר משה גפני:>
אמרת שני דברים שונים. לגבי ארבע שנים, שלוש שנים – תשאיר. לגבי הפרוסות, מה לא טוב בהצעה?

<משה אשר:>
החשש שיכול לעלות, שכל שנה רשות המסים תפנה לאותו – ותוציא כל שנה שומה – או שומה מלאה או שומה חלקית. זה דבר שרצינו להימנע ממנו. זו גם לא הכוונה של המהלך שלנו. 

<היו"ר משה גפני:>
שתהיה לכם יד חופשית?

<משה אשר:>
לא. אסביר, ברשותך. זאת לא היתה הכוונה במהלך שלנו, ולכן הסכמנו כבר בדיון הקודם, שבכל שנה נוכל להוציא שומה - או מלאה או חלקית, אבל לא שתי שומות באותה שנה. לזה הסכמנו, ולזה התכוונו.

<מיקי לוי (יש עתיד):>
שומה חלקית פעם בשנה - בסדר?

<משה אשר:>
כן.

<שגית אפיק:>
הרי אם מלאה – זה נגמר. אין שאלה.
<היו"ר משה גפני:>
אז אתם מקבלים את ההצעה.

<מיקי לוי (יש עתיד):>
אז מה הם אומרים – פעם בשנה זה בסדר.

<היו"ר משה גפני:>
עם כל הכבוד, אני לא יכול. אז אתם מקבלים את הצעת מיקי לוי לגבי הפרוסות.

<מיקי לוי (יש עתיד):>
אחת לשנה. הוא רצה ללכת לשתיים. אני מנעתי ממנו ללכת לשתיים. עכשיו ישברו את הראש.

<רחל עזריה (כולנו):>
עכשיו הדיון הוא על ה-3 פלוס 1?

קריאה:

אנחנו רוצים 4.
<היו"ר משה גפני:>
הוא הציע להשאיר את המצב הקיים, 3 פלוס 1. 

<רחל עזריה (כולנו):>
אז זאת פשרה.

<היו"ר משה גפני:>
לא, הם מבקשים 4 במקום 3 פלוס 1. אני מציע 2.

<מיקי לוי (יש עתיד):>
את לא מבינה. ברגע שיש תיק פתוח, והוא מעוניין בו, הוא צריך לתת אישור.

<רחל עזריה (כולנו):>
אבל זה המצב הקיים.

<מיקי לוי (יש עתיד):>
הוא רוצה ארבע, כדי שזה יהיה אוטומטית. זה הכול.

<רחל עזריה (כולנו):>
אבל מה הפשרה בהשארת המצב הקיים? זאת לא פשרה.

<מיקי לוי (יש עתיד):>
פשרה. הוא יכול היה לפתוח כל שנה ארבע פרוסות.

<היו"ר משה גפני:>
אני מאוד מכבד את רשות המסים. ההצעה של רשות המסים היא לא הלכה למשה מסיני. היא נושא שמקצועית, הם סבורים שזה מה שצריך להיות. אנחנו צריכים גם להסתכל על הציבור. 
באו והציעו פה שני דברים שכרוכים אחד בשני, לטעמי הם כרוכים, הפרוסות. אם זה פרוסות, אתה לא יכול להשאיר את הנישום במצב כזה, וצריך לקבוע רק שנתיים, בניגוד למצב הקיים – 3 פלוס 1. באה רשות המסים ואומרת: לא, אני רוצה ארבע, אני רוצה להגדיל את זה, כלומר שלא יהיה הפלוס 1 עם נימוק, אלא שיהיה 4 מלכתחילה. אני חושב שזה נזק עצום לנישום, אי-ודאות מוחלטת.

בא מיקי לוי ואומר: אני לא מקבל את ה-2 שלך, אני לא מקבל את ה-4 של רשות המסים; אני מציע הצעת פשרה - 3 פלוס 1.

<רחל עזריה (כולנו):>
אנחנו יכולים להציע 5, ואז הפשרה תהיה 4.

<היו"ר משה גפני:>
אתם יכולים להציע מה שאתם רוצים.

<רועי פולקמן (כולנו):>
שאלה קטנה: למה לכרוך?

<שגית אפיק:>
הם כרכו את זה.

<היו"ר משה גפני:>
התשובה פשוטה: אני לא מדבר על החלק הטכני, שהם הביאו את זה יחד. הם הביאו את זה יחד, ובצדק, לטעמי. אגיד לך את הסיבה העניינית: ברגע שאתה הופך את זה לפרוסות – אתה הנישום, אתה יכול לקבל לפי ההצעה הזאת כל שנה שומה חלקית, אתה בכלל לא יודע איפה אתה עומד – אני סבור שאדם רוצה לגמור את העניין הזה, ולא לסחוב אותו עד אין סוף, בניגוד למה שיש כאלה שחושבים, או שאמרו את זה גם בדיון הקודם, שאדם אומר: יש עוד זמן. אני לא חושב כך. אדם ישר ונורמלי אומר: אני רוצה לגמור עם העניין הזה. אני אדע כמה אני חייב, כמה אני צריך לשלם. זו תמונת המצב, לטעמי. 
אנחנו מאפשרים עכשיו לרשות המסים לא לעשות את זה בבת אחת, אלא לעשות שומה חלקית. אנחנו מתנים את זה באחת לשנה, שזה הם מסכימים. אני סבור, שכאשר מגיע דבר כזה, צריך את העניין הזה לצמצם לשנתיים, כי הכול אנחנו מדברים על אי-ודאות של הנישום. אומרת רשות המסים: לא, לא רק שאני פותחת את זה לפרוסות – גם להגדיל את זה לארבע שנים. מציע מיקי לוי פשרה- - -

<רועי פולקמן (כולנו):>
שמעתי כאן סקירה, שבמדינות המערביות- - -
<היו"ר משה גפני:>
לא מעניין אותי המדינות המערביות. אני הולך פה לבית הכנסת, ותופס אותי המתפלל אחרי התפילה, ואומר: אני לא גומר עם רשות המסים הזאת. מעניין אותי מה יש בארצות הברית? ולא הלכתי לבדוק, מה קורה במדינות העולם. אם נבדוק מה קורה במדינות העולם, אני לא בטוח שזה חד-משמעי, לכאן או לכאן. אנחנו צריכים לעשות את החשבון כאן.
<רועי פולקמן (כולנו):>
זה שיקול, בנושאים האלה. כמו ברגולציה בכלל.

<היו"ר משה גפני:>
מר גינדי, מה דעתך? בבקשה.
<ירון גינדי:>
אנחנו חושבים שהצעת הפשרה של חבר הכנסת מיקי לוי ראויה ומאוזנת, למרות שבהתחלה לא תמכנו בשומה החלקית, אבל מתוך גישה של רשות המסים, לגעת בחלקים נרחבים יותר של האוכלוסייה, הולכים בכיוון. ודאי שיש קורלציה בין הדברים. לא ייתכן שעל אירוע שקרה בינואר 2015 רשות המסים יכולה לדון אתי בדצמבר 2020. צריך שיהיה איזון.

מה שאנחנו מבקשים בעניין השומה החלקית, שתהיה מסוימות – כלומר שאדם יקבל הודעה על הנושא שבו הוא נדרש לשומה החלקית.

<היו"ר משה גפני:>
בסדר.

<שגית אפיק:>
השומה החלקית נגזרת מהשומה המלאה. לכן גם זה קשור.

<היו"ר משה גפני:>
רחל, אלה סדרי הדיון: אני היושב-ראש, ויש לי הפריבילגיה לזה – אני מציע להקריא את זה כמו שהציע מיקי לוי. כשתגיע שעת ההצבעה, את תוכלי להציע הצעה אחרת, ולומר שאת מציעה שזה יהיה 4 או 5 או 16. למי שיהיה רוב – זה מה שיעבור. אכבד כל החלטה. לא אכפה את דעתי על אף אחד. 
<שגית אפיק:>
אני רק מוודאת: הנושא של הרטרואקטיביות ירד, וזה לא באף הצעת פשרה או לא פשרה - זה הוסכם.

סעיף 14, התחילה ותחולה לגבי שנת 2011 ואילך, כאילו השומה החלקית תחול לגבי זה – זה ירד, לא קשור להצעת הפשרה. אתה רוצה להקריא?
אייל לב ארי:

בנוסח שחולק, פסקאות (7), (9) ו-(11) יורדות, שאלה פסקאות שביקשו לשנות את ה-3 פלוס 1 ל-4.

לגבי סעיף 145א2, שהוא היום השומה החלקית לעניין פעולה החייבת בדיווח – אקריא – (1) במקום כותרת השוליים יבוא "שומה חלקית". 

(2) בסעיף קטן (א), במקום הרישה עד המילים "החייבת בדיווח" יבוא "הגיש אדם דוח לפי סעיף 131, ומצא פקיד השומה שנכון לערוך שומה לגבי חלק מן הדוח, ואחרי האמור בסעיף 145 יבוא "ולגבי חלק אחד בלבד באותו דוח", ובמקום "לאותה פעולה" יבוא "לאותו חלק". 

כלומר אפשר יהיה לגבי דוח שנתי, אם הבנו נכון – לצורך העניין, סתם דוגמה, לדוח השנתי של 2014, אפשר יהיה לפתוח נושא אחד בלבד לגבי אותו דוח, ולעשות עליו את השומה החלקית. לגבי דוחות נוספים – כן הלאה, אבל רק נושא אחד בדוח שהוגש לרשות המסים לפי סעיף 131.

<היו"ר משה גפני:>
תודה רבה. 

אנחנו נביא להצבעה. לכל אחד יש האפשרות – אפשר אפילו להפתיע אותי בהצעה הזאת.

<רחל עזריה (כולנו):>
אתה אומר שיהיה זמן להביא את ההצעות. בסדר.
<היו"ר משה גפני:>
אפשר להציע גם 16 שנה. בבקשה.
<יוסי אלישע:>
אדוני היושב-ראש, רק משפט לגבי העניין של המדינות המערביות, בבדיקה של המדינות, כפי שאנחנו ערכנו אותה לפחות, מצאנו שאנחנו במקום טוב בהחלט – זה אומר ש-3 פלוס 1 זה בהחלט זמן סביר. עם מרבית המדינות – יש אפילו מדינות שהזמן קצר משמעותית. 
<שגית אפיק:>
הוא אומר כאן ש-70% מהמדינות יותר מארבע שנים.

<יוסי אלישע:>
אני מזמין אותך לקרוא את הרשימה, ולבדוק אותה. אנחנו בדקנו.

<שגית אפיק:>
יש לכם רשימה לתת? מעניין לראות את שתי הרשימות.

<יוסי אלישע:>
דבר שני, במדינות האחרות האלה אין שומות חלקיות. לכן החיבור הזה של שני הדברים האלה- - -

<היו"ר משה גפני:>
היום אתם מאכזבים אותי, כי אם זאת עמדתכם הייתם צריכים לבוא לפה עם חומר, כי חבר הכנסת פולקמן למשל – אצלי אין משמעות; אבל אצלו יש משמעות בחוק הזה, מה קורה בעולם.

<יוסי אלישע:>
יש לי חומר – אוכל להעביר לכל אחד מחברי הוועדה.

<ירון גינדי:>
אדוני, אתה יודע מה העניין כאן – תמיד מביאים לנו מחו"ל את המקלות. את הגזרים משאירים שם. פעם אחת שיביאו לנו גם את המקלות וגם את הגזרים.

<היו"ר משה גפני:>
לא מעניין אותי, לא מקלות ולא גזרים. תביאו.
<רחל עזריה (כולנו):>
המקלות והגזרים הם בעיני המתבונן.

<רועי פולקמן (כולנו):>
אתם צריך לראות בדיון על מכון התקנים כמה דיון יש על ההשוואה לעולם. אנחנו לא ממציאים. תקן לרדיו, תקן לזה - - -
<היו"ר משה גפני:>
סיימנו את הדיון בעניין זה.

<משה אשר:>
שנייה, השומות החלקיות האלה רלוונטיות גם בניכויים ומע"מ. מה קורה שם?

<שגית אפיק:>
קראנו מה שהבאתם, שומה חלקית. אם לא היה לכם בכחול על מע"מ – לא הקראנו.

<היו"ר משה גפני:>
מה שהיה בכחול.

<משה אשר:>
אני רוצה שהמנגנון של השומה החלקית יהיה גם בשומות הניכויים וגם בשומות מע"מ.

<שגית אפיק:>
זה היה בכחול?

<משה אשר:>
לא זוכר.

<שגית אפיק:>
אז לא.

<היו"ר משה גפני:>
תודה רבה, הישיבה נעולה.

<הישיבה ננעלה בשעה 12:20.>

